Ο όρος ή ορθότερα «τίτλος» αναφέρεται σε γυναίκες ηθοποιούς νεαρής ηλικίας που η καριέρα τους στον κινηματογράφο έχει συνδεθεί στενά με τις ταινίες τρόμου. Μια Scream Queen μπορεί να είναι είτε πρωταγωνίστρια είτε συχνό θύμα σε ταινίες τρόμου. Το προφίλ της Scream Queen μπορεί να αναλυθεί συνοπτικά ως μια ελκυστική νεαρή γυναίκα σε κατάσταση τρόμου και απόγνωσης, αν και τα ιδιαίτερα χαρακτηριστικά της μπορούν να διαφοροποιούνται από ταινία σε ταινία. Χαρακτηριστικό παράδειγμα αποτελεί η ηθοποιός Jamie Lee Curtis, γνωστή για τον πρωταγωνιστικό της ρόλο ως Laurie Strode στο φιλμ-ορόσημο «Halloween» (1978) του John Carpenter καθώς και σε sequels του εν λόγω franchise αλλά και σε άλλες ταινίες τρόμου (Prom Night, Terror Train, The Fog). Μάλιστα η Curtis αναγνωρίζεται και ως η «απόλυτη Scream Queen». Η παλιότερη ηθοποιός που φέρει τον τίτλο είναι η Fay Wray έχοντας πρωταγωνιστήσει σε ταινίες τρόμου της δεκαετίας του ’30 όπως τα Doctor X (1932) και Vampire Bat (1933) αν και στην ιστορία έχει μείνει περισσότερο για τον πρωταγωνιστικό της ρόλο στο «King Kong» του 1933. Άλλες σημαντικές ηθοποιοί που έχουν κερδίσει τον χαρακτηρισμό της Scream Queen είναι η Heather Langenkamp κυρίως για τις συμμετοχές της στα «Α Nightmare On Elm Street» και «Α Nightmare On Elm Street 3: Dream Warriors», η Neve Campbell με τον ρόλο της Sidney Prescott στα αυτοσαρκαστικά slasher της διάσημης τριλογίας «Scream», η Linnea Quigley με πολυάριθμες συμμετοχές σε ταινίες τρόμου και b-movies των δεκαετιών ’80 και ‘90 (Graduation Day, Silent Night-Deadly Night, Return of the Living Dead, Creepozoids, A Nightmare on Elm Street 4: The Dream Master κ.α.) και η Sarah Michelle Gellar με αξιόλογες συμμετοχές στα «I Know What You Did Last Summer», «Scream 2», «The Grudge» αλλά και ως η περιβόητη Buffy στην επιτυχημένη αμερικάνικη τηλεοπτική σειρά τρόμου/φαντασίας «Buffy the Vampire Slayer».